Document ID: 32008D0442

KOMISIJAS LĒMUMS
(2008. gada 5. jūnijs)
par Kopienas finansiālo ieguldījumu pasākumos mutes un nagu sērgas apkarošanai Apvienotajā Karalistē 2007. gadā
(izziņots ar dokumenta numuru K(2008) 2348)
(Autentisks ir vienīgi teksts angļu valodā)
(2008/442/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1) un jo īpaši tā 3. panta 3. punktu un 11. panta 4. punktu,
tā kā:
(1)
Apvienotajā Karalistē 2007. gadā uzliesmoja mutes un nagu sērga. Šī slimība nopietni apdraud Kopienas ganāmpulkus.
(2)
Lai novērstu slimības izplatīšanos un iespējami ātri palīdzētu to izskaust, atbilstīgi Lēmumam 90/424/EEK Kopienai finansiāli jāpiedalās to attaisnoto izdevumu segšanā, kas dalībvalstij radušies saistībā ar veiktajiem pasākumiem šīs slimības apkarošanai.
(3)
Kopienas finansiālā atbalsta izmaksām, kas paredzētas pasākumiem mutes un nagu sērgas apkarošanai, piemēro noteikumus Komisijas 2005. gada 28. februāra Regulā (EK) Nr. 349/2005, ar ko paredz noteikumus Kopienas finansējuma piešķiršanai ārkārtas pasākumiem un cīņai pret noteiktām dzīvnieku slimībām atbilstīgi Padomes Lēmumam 90/424/EEK (2).
(4)
Apvienotā Karaliste 2007. gada 2. oktobrī iesniedza ar minētās slimības izskaušanu saistīto izmaksu galīgo aptuveno novērtējumu.
(5)
Apvienotās Karalistes iestādes pilnībā izpildījušas Lēmuma 90/424/EEK 11. panta 2. punktā un Regulas (EK) Nr. 349/2005 6. pantā paredzētos tehniskos un administratīvos pienākumus.
(6)
Kopienas finansiālo ieguldījumu izmaksā ar nosacījumu, ka plānotie pasākumi ir īstenoti un attiecīgās iestādes noteiktajos termiņos sniedz visu nepieciešamo informāciju.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Kopienas finansiālais ieguldījums
1. Apvienotajai Karalistei var piešķirt Kopienas finansiālo ieguldījumu par tām izmaksām, kas minētajai dalībvalstij radušās, veicot Lēmuma 90/424/EEK 11. panta 4. punkta a) apakšpunkta i) līdz iv) daļā un b) apakšpunktā paredzētos pasākumus mutes un nagu sērgas apkarošanai 2007. gadā.
2. Kopienas finansiālais ieguldījums ir 60 % apjomā no izdevumiem, par ko var saņemt Kopienas finansējumu atbilstoši 1. punktā noteiktajam. To izmaksā saskaņā ar Regulā (EK) Nr. 349/2005 paredzētajiem nosacījumiem.
2. pants
Maksāšanas kārtība
Sākotnējo maksājumu EUR 270 000 apmērā izmaksā kā daļu no 1. pantā paredzētā Kopienas finansiālā ieguldījuma.
3. pants
Adresāts
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2008. gada 5. jūnijā

Labels: 19
5
0
6
18